夏雨歎
作者：劉學箕
朝代：宋

paragraphs: 君不見去年六月田作龜兆拆，禱祠乞雨遍村陌。
時當饑饉民不聊，穀貴有錢無處糴。
今年六月歲幸豐，十日一雨五日風。
市積粟米價不長，有穀無錢人更窮。
吁嗟此道孰識測，街頭細聽老農說。
往年兵興錫賫多，官會頒行姑濟急。
舊會既收新會降，所司稱提苦無策。
朝廷明許同見錢，便當流轉同貨泉。
不應州縣首逆旨，榜示牆壁徒紛然。
庫頭令賣小印齪，輸納租稅私相權。
非錢買齪用不得，執幣嘖嘖煩有言。
遂令百姓愈惶惑，行之與否誰使然。
小臣空負濟時術，閶闔九重無路入。
何當奏計承明廬，傾倒賈生長太息。